khistorydata/jeongjo-sjw-relations huggingface dataset:
정조 10년 · 목
京畿監可徐有防狀啓以爲。安城郡守李天穆牒呈內。卽到恩彥君房圖署內。本郡雲字堤堰。乃是本宮折受。當爲作畓。而聞靑華府院君墓所水口內養木云。故一方留置之意。有所傳令矣。卽聞留置一方。有害於作畓云。卽爲告本官。一倂䂨伐云。故自本郡有不可擅便。兹以論報云矣。國舅墓所。事體不輕。而幾百年長養之地。一朝斫木作畓。萬萬驚怪。此則發關禁斷。至於直送圖書一款。大典通編有曰。作俑人嚴刑三次。勿限年遠配。而如是冒犯。萬萬痛駭。該宮首任及作俑人罪狀。請令攸司嚴勘。○該曹啓請該宮首任及作俑人依狀請考律勘處。敎以。因此事査問該宮房。今見該宮房手本。槪其本事。果有委折。該宮不知安哥稱名漢。假稱宮差。締結宮人。似此行惡之事。不獨此一邑而已。況所謂圖署卽盜踏。且所謂牌子卽私通云。而續聞恩彥君之言。似此藉賣之端。若不査治。無以伸暴云。該宮手本。方令內需司。枚報本曹。安哥捉來。前後行惡之處。一一査問後。嚴刑定配。
정조 10년 · 목
吏曹啓言。卽接司憲府移文。則監察十員差祭。鄭柱與執義趙弘鎭有相避之嫌。李英裕身病不仕。今日入直及茶時。無以推移云。鄭柱李英裕之代。口傳備擬以入。敎以。監察差祭。元無定處。則汲汲差代。果有前例乎。嫌在作窠。事甚逕庭。卿等從重推考。此等不緊草記。酬應甚苦矣。元望筒勿施。幷仍任。以礪卿曹多事之習。
정조 10년 · 강
飭行公臺諫毋得無端呈告。
정조 10년 · 목
政院啓請兩司呈告人幷牌招。敎以。合啓欲停。則斯速停之。否則當於無故日詣臺。而連日請牌。酬應甚苦。此後行公臺諫之無端呈告者。該房察飭。毋或逐日請牌。
정조 10년 · 강
命各部孝烈呈單署經政府。
정조 10년 · 목
京兆以各部孝烈呈單。依下敎入送政院啓。敎以。原文字。指榜示之文字也。欲見卿所撰者。使之入送政院矣。觀此入啓本。非榜文卽呈單。卿府擧行。可謂錯認。諸單還下送于禮曹。使之署經政府。粘連回啓。榜示文字。一通書入。
정조 10년 · 강
命重試節目。依例磨鍊。
정조 10년 · 목
該曹啓稟重試節目。敎以。依前例分三所試取。以親臨磨鍊。處所亦依前例爲之。○兵曹以重試武科殿試規矩啓。鐵箭三矢百步。騎蒭一次二中。柳葉箭一巡二中。講者通以上。四技取二技點下。
정조 10년 · 목
京畿監司徐有防狀啓以爲。長端[湍:I-LOCATION]殺獄罪人李復興。通津殺獄罪人朴舜佐。別定剛明官眼同。親執究覈以聞計料。而自今月初二日。至初五日連値國忌齋日。且臣以巡審事。今方辭陛。其間推覈。自爾遲滯。敎以。幸行回鑾後。無故日殆爲十許日。長湍通津。亦非遠邑。而獄囚與干連之推捉。亦不必費了多日。則發巡之前。足可査啓。而今於離營辭陛之日。始爲頉啓。朝令之下。擧行極涉稽忽。卿職兼內閣。出按近藩。其所勤勵。當倍他人。而非特此事。凡係按例循常之事。必煩飭敎而後擧行。反不若沁留之惓惓。僚寀之間。一勤一慢。宜有警礪。卿則推考。此後毋或如前泛忽。
정조 10년 · 강
命山馬監牧官金慶林加資。
정조 10년 · 목
濟州牧使尹得逵。以山屯馬摠數成籍啓。敎曰。近來牧場。未見驟牝之效。見今狀本。剩數此多。此等之人。合有激勸之道。山馬監牧官金慶林。特爲加資。仍令察任事。自本寺回諭。
정조 10년 · 강
命抄啓文臣李亨達致賻。依侍從例加數輸送。
정조 10년 · 목
聞其身故。極爲矜惻故也。
정조 10년 · 강
特推全羅監司李在學。
정조 10년 · 목
因該監司李在學光陽縣反庫狀啓。敎曰。大典通編印頒之後。自今正月初一日。京外行用文字。皆稱大典通編。而今此啓本。獨稱續大典。違式之失。在所難免。該道監司推考。此狀啓還下送。使之改修正上送。本院設置各房。似此文字。尙不照管。該房承旨亦爲推考。此後諸道之循舊襲用者。政院察推。○李在學以羅州牧使兪漢葛到任遲滯啓。敎曰。臣牧雄蔭。不畏國綱乎。觀此道伯狀辭。八日之中路。公然逗留。事未前聞。大關紀綱。若此則此後促令下去之守宰。雖閱月經年於中路。無以懲勵乎。此等不畏法之類。何責分憂。如是之際。方農曠官。徒貽民邑之弊。該牧使兪漢葛先罷後拿。其代今日政。各別擇差。待下批催促下送。狀辭旣如是臚列。則只言吏鄕之刑推。不爲請罪。有若以竢朝廷處分者然。道臣事誠非矣。該監司推考。
정조 10년 · 목
以李匡運爲宣川府使。宋載瑞爲長興府使。柳載成爲陽德縣監。洪秉殷爲羅州牧使。
정조 10년 · 강
命漂漢人。斯速領付。
정조 10년 · 목
備局啓言。靈巖楸子島漂漢人。不日當上來矣。入京後接置于南別宮。別定禁軍一人。兩捕廳軍官各一人。領率衛軍捕軍。各別防守。供饋及衣服造給等節。令各該司考例擧行。本司郞廳一員。解事各差備譯官。亦爲定送。依例問情。姑留數三日後。令領來譯官。仍爲領送鳳城。而定差員領往事。分付各該道臣。請令義州府。預先馳通于城將處。敎以。各別嚴飭。斯速領付。
정조 10년 · 강
飭定配罪人金天欽。卽爲放送。
정조 10년 · 목
該曹以罪人金天欽放送之命。不得擧行啓。敎以。與他赦令自別。則不必如是特難矣。
정조 10년 · 강
散配罪人效忠支屬李福奎等。
정조 10년 · 목
該曹啓言。罪人李福奎椒島鎭。孫貴榮長鬐縣。孫孝元平海郡。金福起鉢浦鎭。幷定配所。次次押送。
정조 10년 · 강
放坡州定配罪人延壽長。
정조 10년 · 강
領敦寧洪樂性上疏引咎。賜批。仍下敦論。
정조 10년 · 목
疏略曰。臣罪臣固自知。夫以難赦之辜犯。屢被莫嚴之公議。畢竟倖逭。反有愧於參鞫諸臣之蒙勘。徒幸恩諭之頻煩。時日之稍久。晏然爲進身之圖。則其於廉恥何。其於義分何哉。聖敎有若臣可以獲已而不已者然。此蓋臣素無操守。莫知進退之以義。全沒知覺。罔覺廉防之爲重。故殿下亦不以廉隅深責於臣。而尙靳體諒之恩。自惟慙痛。尙誰咎哉。至於日昨近臣之召還。仰感曲諒之聖恩。而目下私義。未蒙嚴誅之前。實無蠢動之勢。伏乞亟降威罰。以勘臣罪。批以。多少在敦諭中。卿其安心勿辭。卽爲入城肅命。仍命此批答及敦諭。遣史官傳諭。期於偕入。○敦諭曰。敦諭屢宣。庶初心之亟回。巽章復到。愧誠意之莫孚。旣罄予懷。今又何誥。卿疏以分義廉恥爲說。予於是申複可乎。夫所謂廉恥。亦出於義者也。不及非義也。過亦非義也。不惟廷僚所以自處者。必致謹於廉隅。抑亦朝家所以接下者。無或忽於廉防。揆之以義。務得其中。故予於當初。曲循臺論勉副相職者。蓋以存廉防而顧義分也。鞫獄同參之諸大僚。始旣引咎。今皆造朝者。亦以伸廉偶而重義分也。予以謂義分與廉恥如斯。而得無不及之歎也。卿獨一辭再辭。屢辭而不知止。徒懷難進之意。莫體頻召之禮。豈非過中之甚者乎。至若堂箚所論。責自有歸。義豈替當。此又卿處義之太過也。卿須勿復控辭。卽爲入城。用副慇懃之意。閣臣鄭大容撰進。
정조 10년 · 강
贊善金履安上疏辭職。賜批。
정조 10년 · 목
疏略曰。區區迷執。實關於廉愧大防。雖荷聖慈曲賜開曉。而終不敢爲變動之謀者。誠有所不得已也。至若癃殘實狀。便成一籧篨。恩命之下。無由祗承。伏地悲泣。無所逃死。抑臣常願竊有請也。史官傳諭。 列聖所以尊寵名儒。而觀古記述文字。未必一例而盡施。至於 先朝事。則臣又目覩焉。今臣之卑末。每辱斯命。甚或一月而屢至。臣心惶蹙。且未暇論。王朝事體。恐不宜如是屑越。臣實惜之。伏願亟命鐫削臣職。凡係恩數之濫猥者。一切寢罷焉。批以。敦召纔降。巽章輒到。愧淺誠之未孚。悵遐心之莫回。噫。自古巖穴之士。其自重而難進者。蓋有以焉。以其跡則疏逖也。以其志則高尙也。無魯邦惓惓之義。有莘畝囂囂之樂。與世果忘。若將終身。此則所謂不召之臣也。爾豈自處以巖穴之士哉。予則待以世祿之臣也。夫世臣之義。以身許國。同休共戚。進而有一日之效。則必思一日之陳力。進而有一分之益。則必思一分之致誠。矧爾以奕世冠冕。傳家詩禮。及登薦剡。允叶公議。毋負淵源之學。克盡啓沃之道。卽爾之責耳。顧今胄筵將開。尺衣漸長。薫陶輔翼。宜藉宿德。爾於是固守東岡。不思所以自效。則夫豈世臣體國之道也。世臣之誼。自有世好。授爾敎胄之職者。意豈徒然哉。嘉爾世襲之家聲。勖爾世篤之忠貞。爾若念及於此。當不待予言之畢。而幡然造朝也。至若一時愼節。自可勿藥。齒不至耄。庶無倦於床第。坐而論道。顧何損於筋力。爾其亟回長往之心。用副虛佇之望。閣臣鄭大容撰進。
정조 10년 · 강
雲觀奏。流星出天中。入坤方。狀如拳。色赤。
정조 10년 · 강
飭未下直守令。當日辭朝。
정조 10년 · 목
敎曰。農務方殷。此時守令。不可一刻曠官。未下直守令。皆令當日辭朝。上京守令。亦令催促下送後草記。○吏曹啓言。羅州牧使當日辭朝事命下。而新除授牧使洪秉殷。時在驪州地。未及上來。今姑改差。又啓言。上京守令催促下送事命下矣。結城縣監韓德厚。庇仁縣監李運彬。咸陽府使任希雨。固城縣令李普天。興海郡守成大中。北靑府使鄭益祚。以重試試暇。受由上來。而他無上京守令。敎以。重試過後。使之卽爲下去。
정조 10년 · 강
召見奉審承旨及下直守令于誠正閣。
정조 10년 · 목
承旨李虁啓言。今番七 陵寢奉審時。依下敎遍審內外山。則內山樹木。雖云稠密。外山則半不及焉。其中忘憂里峴西邊。北至新峴。雖曰外山。旣是七 陵來脈。關係至重。而數十年前。蒼翠茂密之地。日就童濯。土麓沙岸。處處呈露。爲 陵官者。如能着意守護。豈如是乎。此莫非看作外山。循例姑息之致。其來已久。雖不得指的請罪。而繼自今。申明種植之法。無論松雜木。或播以種。或移以根。使之不數十年內復舊之意。嚴飭 陵官似好。敎以。出擧條。令該曹各別申飭。種養。來頭摘奸。俾無執頉之弊。○敎曰。今聞奉審回奏之言。 儲慶宮薍簾。多有破傷處云。戶判進去奉審。修改後草記。○戶曹啓言。 儲慶宮正堂前面蘆簾三浮。左右面蘆簾各一浮。移安廳薍簾六浮。擧皆破傷。故一新修改。
정조 10년 · 강
各陵獻官。以 陵所塗灰修改啓。
정조 10년 · 목
顯陵獻官金夢華狀啓以爲。初七日寒食 祭。兼行告由。兩 陵上石物塗灰剝落處。詳細奉審後。同日卯時始役。而 大王陵上屛風石駕石裳石欄干石地臺石。巳寅卯方 魂遊石下磗石及 王后陵上欄干石地臺石。午卯方 魂遊石下磗石塗灰剝落處。刮去舊灰。以新灰一一改塗畢役後。告 安祭設行。○泰陵獻官朴天衡狀啓以爲。初七日寒食 祭。兼行告由。 陵上石物塗灰剝落處。詳細奉審後。同日午時始役。子丑戌亥方引石駕石屛風石裳石欄干石地臺石塗灰剝落處。刮去舊灰。以新灰一一改塗。丁字閣樑上塗灰。間間剝落處。亦爲改塗畢役後。告 安祭設行。碑閣春舌滲漏。仰付板朽傷處。水刺閣朴工板及中門一隻破傷處。亦於午時始役。看檢修改。○齊陵獻官李復永狀啓以爲。初七日寒食 祭。兼行告由。仍爲奉審。則引石駕石塗灰。庫庫剝落。屛風石床石欄干石。自辛方至子方塗灰剝落。地臺石塗灰間間剝落。故刮去舊灰。以新灰一一改塗。丁字閣碑閣樑上塗灰及曲墻面土剝落處。一體修改事畢後。告 安祭過行。
정조 10년 · 강
式年文科會試出榜詣闕。
정조 10년 · 목
一等幼學金龍見姜世揆柳之源。二等幼學承慶恒洪宅夏薛慶觀趙恪李顯秀李龜雲申光岳。三等幼學宋宅朋崔鵬海李德淵李挺龍劉師玶柳楨朴瑞源金敬吾尹行喆李鼎秉金初燮白慶楷李尙寯李萬和韓始裕李挺奎許混白興三李錫心金明著鄭運躋金載一南達孫。
정조 10년 · 강
命式年文科殿試。進定於十三日。
정조 10년 · 목
敎曰。文科會講及會試。今旣出榜。聞承旨言。外方儒武之許久滯京。在所當念。殿試以十三日進呈定。唱榜之念後亦太遠。以十七日進定。
정조 10년 · 강
司書鄭東觀疏陳母病徑出。踏啓字。
정조 10년 · 강
有政。判書金魯鎭。參判李秉模進。
정조 10년 · 목
以尹光普爲司書。金祖淳爲說書。趙濟魯爲兼司書。閔修益爲鎭海縣監。沈頥之爲羅州牧使。○因羅州牧使望筒。敎曰。以擧沈滯之意。宋載經擬入事。屢有下敎。而謂有年限。終不擬入。當該銓官從重推考。
정조 10년 · 강
罷兵曹參判蔡弘履職。
정조 10년 · 목
敎曰。軍號何等莫重。而下二字不書。事未前聞。太欠致愼。當該堂上罷職。卽令他堂上更爲書入。
정조 10년 · 강
行召對于誠正閣。承旨李亨元。玉堂申馥成種仁。閣臣鄭大容。
정조 10년 · 강
以李秉模爲承旨。 前望也。
정조 10년 · 강
領敦寧偕來史官朴孝成。以姑爲仍留啓。
정조 10년 · 목
假注書朴孝成書啓以爲。臣敬奉聖批及敦諭。傳諭于領敦寧洪樂性處。則以爲。冒死封章。泣血俟勘。不意史官儼臨。傳宣聖批。兼布敦諭。伏地奉讀。驚惶感激。不覺涕泗之交頤。臣之所犯。旣非尋常過誤。臣之所遭。又非尋常彈駁。以此所犯。而竟致倖逭。以此所遭。而晏然冒進。則廉隅將何所伸。義分將何所重。諸大臣之無咎而引咎。所以爲廉隅也。承命而造朝者。所以爲義分也。而臣則鞫獄僨誤。旣由自作之孼。臺閣聲罪。可見公議之嚴。臣之處義。豈可與諸大臣同日論哉。至於兩臺臣之出示箚本者。旣被譴削之勘。而臣以視草之人。獨免同律之罰。則亦豈非難進之一端乎。終無自恕之道。辜恩慢命。復陷萬死難贖之罪云。臣則旣承偕來之命。姑爲仍留。
정조 10년 · 목
司諫李濟萬啓言。李潤成之負犯何如。關係何如。而未施刑章。臥死牖下。已切輿憤。則凡係潤成家事。孰無若浼之心。而今聞稱以潤成子景植妻朴氏節行卓畢。有發通呈單之擧。位居崇班之人。裒然爲首。通論於搢紳。轉告於當部京兆。以爲登聞之計者。其在聽聞。莫不驚惑。所謂呈單。京兆長雖已退斥。而其在嚴隄防之道。不可置而不論。請令京兆。査出發文之人。亟施譴削之典。南衙北寺。外內隔絕。我朝成憲。其法尤重。伏聞物故罪人效忠書籍搜驗之時。有貽書問訊者。姓名雖云墨抹。情跡尤涉痛惡。請令該曹。査出作書之人。嚴法重繩。節製賜第。自有定式。 通編所載。有特旨乃行之文。亦可見難愼之意。而雖有特敎。亦必爭執。古例則然也。今番三製。旣設於闕中。又許以方外。廣取多士。特揭兩題。有足以賁餙文治。而今此一時慰悅之擧。恐階後日僥倖之路。請還收三製賜第之命。祛奢節財。爲今日急務。衣章制度。宜有一定之法式。而京中所用鋪陳帷帳。雖莫重莫大之處。皆以紬緣。而外方則必取錦緞之屬。互相務勝。大關侈風。請支勅定例之外。嚴飭諸道。我國大小使行所用鋪陳帷帳。皆用綿紬。俾無輕重倒置之嫌。批以。發通譴削事。未知本事。不允。效忠文書中姓名墨抹人査出事。年來鞫獄凶賊之嚆矢。每在於交通凶宦。朝家於此。必欲窮究極治。期於永絕亂萠。自來防限。姑舍是。名以士夫。交通宦寺。無論事之大小。跡之疑似。一切斷以極律。著爲常憲揭板。昭示此意。爲廷臣者。孰不知之。尋常問聞。尙且乃爾。況效忠何等凶逆。問訊之札。旣捉於文書中。考其年月。雖在逆情未著之前。其在懲後慮患之道。豈有一毫寬假。且李慶麟亦以十數年前問訊事。纔令拿來。獨於此事。向日賓筵發端之後。何必如是靳持。而予意別有在焉。其書則雖存。其名則已抹。堂堂朝廷。寧或巧抽已抹之本。注目斜視。執其字劃之餘瘢。指名成罪乎。書中設有賊謀之語到者。因此覓出。萬萬非朝廷美事。寧使犯者倖逭。決不行此霮䨴之擧。俾後人譏笑朝廷之政令。唯今之敎。豈有厚薄於慶麟及墨名人而然哉。亟停勿煩。三第事。所請過矣。不允。末端事。言固是矣。旣造之物。不必改爲。令廟堂量宜措辭行會。
정조 10년 · 강
命漢城判尹金鍾正。勿待罪。
정조 10년 · 목
漢城府啓言。前次傳敎。誤爲仰認。擧行顚錯。致勤下敎。原榜文。今始書呈政院。而榜中一段。卽又誤認之說。惶恐待罪。敎以。勿待罪。榜文中措語。雖因誤認之致。今番呈單之使之直納本府。仍令該曹。粘尾回啓。與前日呈于該曹。自該曹取舍之規。差有異焉。雖謂之直啓可矣。榜文不必改撰矣。
정조 10년 · 강
工曹判書李文源疏辭新資。賜例批。
정조 10년 · 강
遣閣臣尹行任。領籖張世經。奉安 肅廟御贊三忠圖像于永柔臥龍祠。仍令致祭。
정조 10년 · 강
御春塘臺。行宣薦禁軍內試射。
정조 10년 · 목
具戎服詣春塘臺。命除別將以下參現禮。只於靑陽門外。分左右祗迎。陞座後。命別將仍留臺上監試。一二內禁軍。以次試柳葉箭片箭騎蒭馬上月刀。又試擧靑龍刀訖。命禁軍進前。各陳所懷。仍宣饌後還內。○敎曰。今丙午春等內試射時。內禁衛居首出身趙命鎭。依定式加資。柳葉箭沒技閑良朴基成李榮大白海鎭。直赴殿試。柳葉箭沒技出身安榕。騎蒭沒技出身李宗海加資。仍命其餘各技入格人。筒介弓矢木布賞賜有差。○兵曹判書徐有隣啓言。宣薦禁軍前銜人。移送額外。而其中有正領久勤已滿三十朔者四人。移付額外之後。幷失前仕。不無抑鬱之嘆矣。此四人。則勿抅額外與否。與額內時存正領二人。通融計仕。次次陞付後。此外時存諸人。始爲擧論。恐合事宜。從之。又啓言。重試文科殿試時。殿門外排立軍。當初爲磨鍊。而取考前例。則丙申重試時。不爲排立。甲辰庭試以外各營入直軍。各留十名除出。西營軍代。銅龍門軍除出排立矣。今番依此擧行乎。敎以。重試與庭試有異。置之。
정조 10년 · 강
命內禁衛李默運等。相當職調用。
정조 10년 · 목
今日詢問所對。頗有條理。俱是自中久次云故。有是命。
정조 10년 · 강
命中和府使鄭學畊罷黜。以金養和代之。口傳也。
정조 10년 · 목
敎曰。前此申諭。不惟諄複。此胡大事。旣有朝令。則列邑擧行。固當十分着念。而觀此狀本。此是去月初四日二十二日兩度飭諭後。擧行形止。而所謂掩骸之政。惟寧邊慈山平壤三邑。爲二十餘處。安北德川。爲十餘處。外此則皆以一二處報來。又若殷山等六邑。至以無乎報來。以一邑地方。頹冢暴骸。豈止一二處。亦豈有全無之理。邑宰之不畏朝令。至於此極。究厥所爲。萬萬駭痛。初意則各該守令先爲罷黜。仍令拿致營門。決杖懲勵矣。更思許多守令之方農迎送。在所當念。更從三令之意。姑且寬貸。以責來效。爲先以此意。自廟堂嚴關該道。其委折詳査狀聞。朝令申勤。修築時急。而許多守令中。關由朝家上來外。獨中和一邑。替令兼官擧行。數亦不下一二處。如渠輩年少武弁。怠忽焉敢乃爾。該府使爲先罷黜。如不還官。仍令該府拿問處之。以懲諸道守宰不畏法者。
정조 10년 · 강
行召對于誠正閣。承旨李夔。玉堂申馥成種仁。閣臣鄭大容。
정조 10년 · 강
禁府以罪人泰守弟就成。熊川縣爲奴啓。
정조 10년 · 강
遣承旨詣 昭寧園。奉審摘奸。
정조 10년 · 강
遣承旨。敦諭領敦寧洪樂性。
정조 10년 · 목
敎曰。屢宣敦諭。辭竭意窮。如是固執。反有傷於事面。卿須安心勿辭。卽爲入城。聽我面諭。
정조 10년 · 강
命 長陵陵官。依通編事目勘罪。
정조 10년 · 목
敎曰。頻遣奉審摘奸。反有弊端。 各陵寢不爲遍審者。已近十年。今番寒食 祭亭。分遣承旨宣傳官。奉審 各陵。今日皆回奏。而 獻陵陵上裳石下礴石傾仄處及 光陵碑閣簷上滲漏朽傷處。與小小執頉有異。更令 陵官。形止詳細報來後。自該曹論理草記。 康陵火巢內。松木年年蟲損。幾爲三之二云。  陵官處各別嚴飭。着意監拾。 陵軍數少。如難爲之。使之報來。具由草記。至於木根。除舊䂨及稚松。俱不滿十數。更觀來頭勤慢處分。其中 長陵木根小木爲九十三株。 陵官令該府拿問。依通編新頒事目勘罪。 厚陵　獻陵　順陵 章陵木根各爲數十株。而俱是中小雜木。事目中。 陵官雖無論罪之文。不可全然無罰。亦令該府拿處。 陵軍等分等勘罪。令該曹考律擧行後草記。今番執頉分揀處。更當抽栍。無時摘奸。令該曹。以此意一體嚴飭。○禮曹啓言。 厚陵　獻陵　順陵　章陵　長陵兩官。令該府拿處事命下矣。請假官幷卽差送。以爲入直之地。敎以。 厚陵令柳鎭九。 獻陵參奉李晉秀。 章陵令宋鎭運。除拜俱未滿數朔。勿論。 順陵　長陵則依例假官差送。
정조 10년 · 강
以權★(礻+嚴)李泰永爲承旨。權世規爲掌令。洪義浩爲正言。前望也。
정조 10년 · 강
敍前司諫兪彥修。
정조 10년 · 목
承旨沈豊之啓以。前執義李濟萬。旣已蒙敍。而前司諫兪彥脩。同罪未敍。故有是命。
정조 10년 · 강
命前禁將徐有大仍任。
정조 10년 · 목
敎曰。前禁衛大將徐有大敍用。復授前任。牌招傳授命召。明日習陣。依例爲之。使之着意肄習。
정조 10년 · 강
賜承旨李夔鹿皮一令。
정조 10년 · 목
敎曰。近午奉命。日暮前入來。往還百餘里地。如是神速。極爲可嘉。奉審承旨李虁。內下大鹿皮一令賜給。
정조 10년 · 강
敍侍從堂下罷削人。
정조 10년 · 강
命監察呈課。臺臣隨卽論啓。
정조 10년 · 목
憲府啓言。正月朝參時。監察李素所懷以爲。凡有呈課。言于臺諫。以爲轉達之地。而據此論啓者幾希。請使監察直爲呈課。而有論理稟處之命矣。呈課之規。乃是刺擧之事。則據實直告。固無不可。而但謹稽大典。旣無其令。參考掌故。亦無已例。不可遽創無例之例。請此後則隨其呈課。令詣臺臺臣。從輕重論啓。俾有振肅之效。敎以。監察雖呈課。臺臣不爲論啓。則安有此所懷之意哉。此後呈課文字。詳載本府謄錄。以爲後考之地。俾無掩置之弊。
정조 10년 · 강
京兆獻濟州三邑去乙巳年民數。
정조 10년 · 목
戶爲一萬六百八十七。口爲六萬一千七百五十二。
정조 10년 · 강
遞知義禁鄭好仁姜杭。同義禁閔鍾顯。
정조 10년 · 목
敎曰。時囚滯囚可悶。禁堂中在外及有實故人許遞。明日政差出。
정조 10년 · 강
點下式年武科殿試規矩。
정조 10년 · 목
原榜。鐵箭三矢八十步。騎蒭一次一中。講書粗以上。三枝取一枝直赴。鐵箭三矢八十步。騎蒭一次一中。 貫革一巡一中。鳥銃一巡一中。鞭蒭一次二中。五技取一枝。
정조 10년 · 강
推咸鏡監司李★(土+甲)。
정조 10년 · 목
政院啓言。卽見咸鏡監司李★(土+甲)狀本。則罪人申載權到配啓本。去二月二十一日封啓。而今月初七日始爲到院。啓本之如是遲滯。極涉未安。請該道臣推考。從之。
정조 10년 · 목
領議政鄭存謙啓言。平安監司鄭一祥狀啓以爲。龜城府失火。延及勅庫大同庫本倉三庫。勅庫鋪陳屛帳等物。錢五百七兩八錢。本倉小米九百八十六石十一斗三升四合。入於燒燼。民戶被燒爲六十戶。故發遣褊禆。眼同査實。慰諭安頓。而會付耗穀。依例題給。該府使李澄萬常時不能檢飭之罪。請令稟處矣。恤典令該曹依式會減。該府使論勘一款。請姑待本道査狀稟處。從之。又啓言。守禦使鄭尙淳狀啓。枚擧廣州府尹柳焵所報以爲。南漢寺刹。改建處爲一百八十二間。修補處爲二百六十四間。所入物力。必有七千六七百兩然後。可以完修。而不足爲三千五六百兩。加設折衝空名帖二百五十張。卽速成給。以完大事云矣。寺刹修補。專爲保障。而所請之數。限一百五十張。成給爲宜矣。戶曹判書趙時俊曰。空名帖許施之規。加設與納粟。參錯成給。若沒數以加設成給。則亦有後弊矣。存謙曰。狀請雖如是。自本司例爲參互成給矣。從之。又啓言。加資之納粟與加設。無甚彼此。而以臣耳目之所覩記。未聞有加設之通仕者。若或謂以加設之異於納粟。擬於衛將或巡將之望。則其爲淆雜。孰甚於此。此後則依納粟例。勿擬正職之意。分付西銓。如是定式之後。或有違越。該兵判施以譴罷之典。從之。敎以。以此載之新編通補可也。又啓言。京畿監司徐有防。以種桑多寡施賞事。陳達蒙允矣。往在己丑年間。因大臣陳達。申飭松政。萬株以上加資。九千株以下。數千株以上。長過三四尺者。士夫之煙戶雜役。軍民之諸般。身役定式除頉。此可爲旁照之端。而桑木異於松木。畿甸異於兩西。請種桑二千株以上加資。千株以下五百株以上。身役煙役。區別除頉。長則以三四尺爲限。從之。又啓言。檢討官洪義浩所啓以爲。州郡社倉之設置者。遵守無廢。願設處從便許施事。有稟處之命矣。社倉之法。夫誰曰不可。雖以北關言之。議者以爲。六鎭土廣民稀。豐年不知儲蓄。歉荒專仰南穀。若於豐熟時。措置如社倉之制。則尤爲有備無患之道。請依儒臣所啓。分付諸道。從之。又啓言。御將尙未焚黃。情理甚切。前或有給暇之例云矣。敎以。特爲給由往來。又啓言。 戶曹判書趙時俊。請差鑄錢堂上。從之。吏曹判書李命植啓言。昨年討逆慶科榜。張相吾方在岳。以國子分館。而今番分館啓下時。未免見漏。雖因不察之失。不可仍置。啓目請改付標以八。從之。敎以。其時堂上推考。戶曹判書趙時俊啓言。順天府壬寅條稅米一百七十石。爲沙格無面。而經年滯囚。無路徵出。下送本府。使之捧納矣。三十三石。已爲上納。而餘數尙未收殺。年前樂安海南茂長。亦有沙格無面。排年徵捧之意。筵稟施行矣。請依三邑例。每年三十石分排收捧。從之。惠廳堂上徐有隣啓言。嶺南則牟還爲弊。 畿甸則穀簿大縮。昨年因嶺伯狀本。年還三萬石。作錢上送干賑廳。貿買穀物於畿甸。而終未膽足。嶺南年還之弊。以嶺人所懷。嶺民上言觀之。猶復如前矣。臣意則嶺伯狀請年還六萬石中。已區處者外。所餘一萬石及其他最多邑二萬石。依昨年例。作錢上送賑廳。儲穀畿甸爲宜。領相及趙時俊亦以爲然。從之。又啓言。除草掃雪等事。有更爲稟處之命矣。問于京兆則以爲。江民則有曳般甎石之役。故西部南部附近里若干名外。城內坊役。初不擧論云。如此則與御史別單辭意稍異。有非八江通同之弊。而民旣呼冤。必有苖脈。請分付京兆。部隸洞任中憑藉犯科之類。査出懲勵。從之。敎以。懲治後使之草記。又啓言。白綿紙契貢物。一自前判堂。恒留八起定式之後。貢人則以將爲前貿稱冤。惠廳則以只準恒留爲期。相持屢月。尙未出場。節序已晩。事多可悶。大抵留儲固所當念。起數不必酌定。且或値用處。適當見乏。則戶惠廳預爲相議。量宜貿取。無所不可。元貢則依近例加數磨鍊。別貿則視曺儲往復。實爲兩便矣。從之。
정조 10년 · 강
忠淸道儒生尹健厚等疏請文純公權尙夏。配享華陽書院。賜批。
정조 10년 · 목
批以。是 廟是享。惟先正宋文正一人而已。雖以文純之嫡傳。未必更有議到。蓋以 廟儀之至重至嚴也。爾等退修學業。
정조 10년 · 강
命厲祭卜日設行。
정조 10년 · 목
敎曰。今聞疹疫熾行云。民間必有扎瘥之患。豈可坐待乾淨。禳祭之擧。不容少緩。已例別無指的可據者。自今參酌定制。無所不可。令該曹略倣乙未事目。厲祭一兩日內。卜日受香。雖非節祭。先告城隍。自是應行之典。發告祭設行。仍設厲祭於各部中央處。發告祭獻官。則京兆堂上依例塡差。四部厲祭獻官。則以玉堂中塡差。祭文令內閣知製敎撰進。外邑之疹疫熾行處。一體設祭祈禳。俾各觀勢爲之。如或熾盛。形止狀聞事分付。○禮曹判書李在協啓言。四郊別厲祭設行事有命矣。取考奉常寺膽錄。則四郊厲壇。東則往十里。西則弘濟院。南則石隅。北則節祭處所外。別有厲壇。今當依此爲之。發告祭。則奉常寺所奉城隍位版。依例陪進。而四郊祭。則城隍及無祀神位。只是一版。無以分設。自前有紙榜行祭之例。且於節祭祭文中。旣有使當處城隍之神句語。今此四郊祭時紙榜。書以某郊城隍神位。無祀神位。則不必盡設十五位版。亦以紙榜書無祀神位。每壇左右。分設一榜似好。春秋節祭時。城隍位則別無祝文。而別祈禳祭。則旣有幣帛。宜有祝文。請令藝文館撰出。城隍位獻官。旣有差遣重臣之敎。無祀位獻官。以蔭官四品以上差送爲宜。從之。○敎曰。今聞禮判言。太常祭品式例。元有四郊厲壇祭云。近來則北郊一處。只行節祭。至於東西南三郊厲壇。必因別祭時設行之處。設施顚未及中廢委折。令該寺溯考久遠謄錄草記。今番四郊厲祭獻官。以玉堂塡差之意。才有下敎。又聞禮判言。乙未年則獻官用節祭例。伊前別祭。皆以重臣塡差云。不可異同。四郊別厲祭獻官。一依古例。以重臣塡差事。更爲分付。外邑則有遣近臣之例。亦有道內文守令差定之例云。而遣近臣一款。方農廚傳。反貽民弊。非可論也。俄下傳敎。旣有自各該邑觀勢設祭之命。則不必以文守令中。別差一人。此意該曹知悉。措辭行會。○奉常寺啓言。溯考祭物謄錄。則壬辰四月。設別祈禳祭而行。城隍位於北郊。壇在彰義門外。壬子五月。行別厲祭於東西南郊。而東壇在往十里。 西壇在弘濟院。 南壇在石隅。乙未八月。 天朝戰亡將士。祭於愍忠壇。壇在弘濟院。又曰。東西南郊別厲祭。歲凶特命賜祭云。至於設施顚末。中廢委折。別無可考矣。
정조 10년 · 강
有政。吏曹判書李命植。參判李敬養進。
정조 10년 · 목
以李頤祥爲大司諫。 徐秉德爲執義。沈鋏爲持平。許晊爲獻納。鄭東愼爲正言。徐美修爲司書。 鄭萬始爲兼司書。洪樂貞爲說書。 趙鼎鎭爲左尹。李鎭恒爲右尹。 鄭昌聖爲判義禁。黃昇源蔡弘履爲知義禁。
정조 10년 · 강
以李敬養爲都承旨。 徐有大爲右尹。前望也。
정조 10년 · 강
命前假注書尹悌東拿處分揀。
정조 10년 · 강
遣承旨。詣 永寧殿奉審。
정조 10년 · 목
禮曹啓言。 永寧殿第七 室龕內靑斑子。自北第一井滲漏。土塊墜落於 寶欌上。斑子穿破爲一寸許。 慰安祭。今十三日設行。而臣與本署提調奉審後稟處。從之。又啓言。臣與本署都提調鄭存謙。眼同奉審。修改之節。不容少緩。請待晴擧行。從之。
정조 10년 · 강
御宣政殿。行文臣專經講。仍命輪對官入侍。試官判府事金熤。吏曹判書李命植。副司直李東馨。兵曹參議李亨元。副司直李惠祚。
정조 10년 · 목
具翼善冠䘱龍袍。陞殿。試官以下入庭行禮訖。以次進講。奉常主簿金珍恪略居首。命依例捧傳旨。○政院。以居不人禁推傳旨啓。敎以。禁推則分揀。各於本司入直。能誦後草記。待批下替直事分付。○敎曰。登科年三十七以上。例皆應講。閣臣與他講員自別。則亦當首呈擧案。而今於殿座之後。始以追書啓來呈。釋褐未幾。便生怠心。此已萬萬稽緩。若此而何責閣職之淬勵。直閣鄭大容爲先罷職。以勵新進慢忽之習。
정조 10년 · 강
兵曹判書徐有隣。以母病上疏辭職。許遞。
정조 10년 · 목
批以。求遞。認在情懇之外。本職今姑許遞。
정조 10년 · 강
司諫朴廣源上疏討逆。賜例批。
정조 10년 · 강
飭兩西雨澤狀聞。
정조 10년 · 목
敎曰。甘霔伊始。霈然可期。道內列邑均霑與否。須卽陸續狀聞事。下諭于兩西道伯。
정조 10년 · 강
以鄭昌聖爲行兵曹判書。前望也。
정조 10년 · 강
敍前吏曹判書金履素。
정조 10년 · 강
命浦項別將李大蕃加資。
정조 10년 · 목
慶尙監司鄭昌順啓言。 浦項別將李大蕃。極活人命。至於五十八名。論賞一款。請令該曹稟處。敎以。向因朝參時所懷。京江拯活人。依舊例隨報論賞之意。已有下敎矣。觀此狀本浦項別將李大蕃。兩次救拯。至於半百餘名之多。極爲可嘉。道臣枚擧登聞。則可知實蹟之皎然。此等人須有論賞之擧。可勸來後賞典。令該曹今日回啓。仍令今日政下批。
정조 10년 · 강
命嶺南應資老人。今日政下批。
정조 10년 · 목
敎曰。觀此嶺伯老職抄啓狀本。分類極爲該詳。足云諸道之最。今日適値開政。此啓本下該曹。當日政下批。其中山淸故學生裵尙崙妻林氏。 南海通政金福裁。年各百五歲。山淸崇政朴德章年百三歲。安東嘉善朴太重年百二歲。 昆陽折衝鄭萬國。醴泉同樞金繼曾。年各百一歲。 仁同正憲張煌年百歲。依諸道例。加給米肉。以示朝家尊年之意。士庶年過九十者。或有未受一資者。關西下諭有旨一通。自政院。此有旨後錄下送。使之依此擧行。前翊贊崔興遠。以朝官年爲八十二。今始陞資。有違法典。此人經工屢登薦目。今日政。兩銓相當窠中調用事分付。
정조 10년 · 강
命內閣移奉槐院所奉寶匣于 奉謨堂。
정조 10년 · 목
承旨趙時偉啓言。今因承文院言端。有所仰稟者。該院所奉寶匣。今至十餘年。而奉置闕外公廨。有所未安。故敢達矣。敎以。明日奉安于 奉謨堂。仍敎曰。此寶卽權署國事時。 慈殿所用之寶。彼國奏文。皆用此寶。丙申後仍置槐院。未及還奉云。此係莫重所用。且 顧命遺敎。皆奉于 奉謨堂。此寶一體奉安。詳錄寶篆。藏置寶匣中可也。粵在成化年間。 皇朝欽賜金印。事大文字。皆用此寶。而中間閪失。 矣肅廟朝於槐院故紙中。得印跡。 敎曰。皇朝賜本篆如昨。以此模刻。作金寶藏置而用之。欲使後世子孫。受此寶而嗣位。以母忘 皇朝罔極之恩。至命嗣位時。以此寶爲大寶。 皇朝錫命之恩。 聖祖尊周之思。猗歟盛哉。此事詳載寶鑑及羹墻錄。明日奉安時。自宙合樓同爲奉詣。敬藏于 奉謨堂。待敎李崑秀曰。取考寶篆。則槐院所奉之寶。以淸書篆朝鮮國 王妃之印。 皇朝欽賜之寶。則篆朝鮮國 王之印。兩寶篆文。亦當詳錄于寶盝中矣。從之。
정조 10년 · 강
以金思穆爲大司憲。趙弘鎭爲執義。 宋銓爲掌令。金遇國爲持平。韓用龜爲正言。 前望也。
정조 10년 · 목
以鄭一祥爲判義禁。金祖淳爲說書。尹㬦爲兼司書。 李★(土+甲)爲右參贊。 尹蓍東爲同敦寧。 鄭好仁爲知春秋。李得駿爲咸陽府使。○敎曰。奏御文字。何等莫重。而政望有此前所未有之駭擧。吏曹參議李集斗禁推。○慶尙道慶州府。 曾經同樞嘉善金士龍。士族嘉義李枝茂。 安東府。 朝官嘉善豐昌君柳澐。曾經同樞資憲金光澤權運龍。嘉義權斗郁金述濂。嘉善權德寬。士族嘉善金夏矩。庶民資憲張日宗等八人。昌原府。曾經同樞嘉義金震健。尙州牧。朝官正憲知事成爾演。資憲知事姜杭。曾經同樞嘉善朴遠三。士族資憲鄭德基。士族婦女故正憲權信武妻黃氏等三人。庶民折衝禹斗永等四人。晉州牧。曾經同樞資憲申汝章。嘉義李尙麟。嘉善朴昌根。庶民嘉善金得山等二人。 星州牧。朝官折衝前營將尹勉亨。曾經同樞嘉善李夏蔶李寅標權震澤。士族嘉善李命楷等二人。庶民嘉善金世良等八人。大丘府。朝官前翊贊崔與遠。曾經同樞嘉善金宗器金柱。士族嘉義崔海重。士族婦女故通德郞崔壽天妻蔡氏等二人。庶民資憲姜聖來等四人。蔚山府。士族故學生朴再根妻李氏等二人。庶民資憲朴廷植等六人。金海府。士族嘉善李得三等二人。 密陽府。 朝官折衝前水使李泓。士族嘉善金重萬等四人。庶民嘉善尹夢彩等四人。靑松府。士族折衝沈穡等二人。 善山府。曾經同樞嘉善朴德齡。士族故學生金汝河妻秋氏。 仁同府。曾經同樞正憲張煌。士族幼學張天賚等二人。庶民通政金天給。漆谷府。 曾經同樞資憲李長復。嘉善李亨命。士族通政李世樑。庶民嘉善車牙只等四人。咸陽府。士族嘉義都漢周等五人。庶民嘉善金仁發。居昌府。 士族嘉義李元春等三人。庶民資憲吳舜達等六人。寧海府。士族幼學權載巽。順興府。庶民崇祿李白善。河東府。曾經同樞嘉義張萬重。嘉善金以冑。士族嘉善鄭世豪。庶民折衝陳八文等三人。巨濟府。庶民嘉善李義善等五人。陜川郡。士族故學生鄭傪妻金氏。庶民通政鄭世輝。熊川縣。士族折衝朱聖和。靈山縣。士族幼學禹命佐等二人。故學生朴元貞妻車氏。庶民嘉善芮元得。禮安縣。朝官故縣監李世德妻洪氏。士族折衝權顯經。故學生金德裕妻金氏等三人。庶民嘉義林是江等六人。泗川縣曾經同樞嘉善申武輝。士族嘉善河元一。庶民閑良張漢遇。 山淸縣。 士族崇政朴德章等六人。故嘉義表萬翊妻沈氏等三人。庶民嘉義高碩等四人。固城縣。曾經同僉樞正憲李枝華。通政宋維漸。士族嘉善崔希徵。庶民嘉善裵義植等六人。玄風縣。 庶民嘉善尹太彬等六人。榮川縣。曾經同樞嘉義金瑞錫。士族通德郞李鳳燁。盈德縣。士族資憲李重茂。庶民通政廉唜龍。 新寧縣。士族故學生金翊震妻朴氏。英陽縣。庶民嘉善李守命等二人。南海縣。 士族嘉善李元泰等三人。嘉善李元泰妻高氏。庶民資憲河汾汀等三人。 慶山縣。 庶民嘉善張元興等二人。 軍威縣。曾經同樞資憲李仁根。彥陽縣。 士族忠翊衛白孝采。庶民通政梁尙右。長鬐縣。 士族幼學皇甫愼。庶民嘉善朴萬柱。 慈仁縣。士族嘉善李汝杭等二人。庶民業武崔世芳。 昆陽縣。士族嘉善鄭武邦等三人。庶民折衝卞命九。知禮縣。曾經同樞嘉義李邦續。士族通政朴贇孝。庶民折衝姜聖載等四人。迎日縣。曾經同樞資憲金濂朴世榟。士族幼擧權載矩。 宜寧縣。曾經同樞資憲許世章。嘉義田見龍。士族嘉善金璿等二人。故學生李榮裁妻仇氏等二人。庶民嘉義朴萬起等四人。 昌寧縣曾經同樞正憲金重玉。金山縣。庶民良人權辰希。豐基縣。庶民折衝黃貴奉。 高靈縣。庶民嘉善羅八善等六人。醴泉郡。曾經同樞資憲全繼曾尹德咸。嘉善高有完金仁錫。士族折衝李枝億等三人。資憲尹德咸妻秦氏。庶民資憲金善發等四人。淸道郡。曾經同僉樞嘉善李孟麟。通政姜萬起。士族幼學南煥。梁山郡。士族幼學姜命周。故學生李德潤妻金氏。庶民忠義文再佑等三人。永川郡。 士族故嘉善李長春妻貞夫人吳氏。庶民通政梁永尙等三人。草溪郡。朝官故佑郞尹光理妻淑人梁氏。義城縣。曾經同樞嘉義申瀚。 龍宮縣。曾經同樞資憲權※安維世權錫鵬。開寧縣。 庶民良人裵斗中。聞慶縣。士族嘉義洪鵬翼等二人。庶民良人金貴碩等二人。 咸昌縣。 曾經同樞嘉義金碩年。士族幼學潘夏錫。庶民嘉善金聖柱。 三嘉縣。曾經同樞嘉善仇處文權泰邦。士族幼學柳命燦。故資憲崔顯大妻裵氏等三人。庶民嘉善崔德發等五人。安義縣。 曾經同樞嘉善朴尙德。士族正憲郭世徵等三人。庶民嘉善沈泰杰等二人。 義興縣曾經同樞資憲申光迪。 漆原縣。士族嘉善車興萬。竝老職加資下批。婦女封爵。
정조 10년 · 강
命上言人趙德鎭等。照律嚴治。
정조 10년 · 목
禮曹啓言。昨年八月。因晉州趙德鎭上言。其傍祖贈參判鵬。贈參議凝道。俱以殉節之人。無後孫絕香火者五世。從其宗中僉議。以其傍孫元奎祖禮敏及益載祖順邦繼後事。覆啓蒙允。成出立案矣。同年十月。 咸安趙孝鎭呈單以爲。益載等以一種賤孼。盜名上言。故行關詳査。則該監司鄭昌順査報以爲。 趙益載趙元奎。俱以老病。初不上言。元奎之子尙龍。 益載之孫贊英。主張謀議。趙孝鎭初名德鎭。以孝鎭改名。贊英尙龍。俱以無識愚氓。初不入於趙氏族譜。只以家計之稍饒。敢懷拔身之計。德鎭則暗地敎囑。陰圖賂物。狼籍難掩。贊英等亂其昭穆。使其已死之祖。出爲他人之子。誠爲風化之大變。孝鎭初許假名。索賂不給。呈狀而自脫。節節無狀云矣。趙鵬趙凝道。雖是殉節名賢。無子孫今已五世。則立後初非可論。 益載元奎當初立案。爻周勿施。孝鎭尙龍贊英等。一體照律事。請分付道臣。從之。
정조 10년 · 강
遣承旨。詣 永寧殿。奉審摘奸。
정조 10년 · 강
以李頤祥爲承旨。前望也。
정조 10년 · 강
召見工曹判書李文源。京畿監司徐有防于誠正閣。
정조 10년 · 강
大司憲金思穆引避。賜批。
정조 10년 · 목
思穆啓言。臣所帶總戎使。亦係將兵之任也。將臣不得兼兩司長官。旣有定式。而未諳格例。今始來避。所失大矣。請命遞斥。批以。勿辭。退待物論。
정조 10년 · 강
命殺人逃躱罪人朴汝出伊等。限內捉納。各契江上任掌犯科人等。刑推放送。
정조 10년 · 목
刑曹啓言。今四月初九日。東部長位里居童蒙崔億萬來告內。其父七奉。被打於同里朴汝出伊及其子枝蕃龍石等處。至於致命云。故檢驗事捧甘當部矣。卽接初檢官東部都事林淳浩牒呈。則昨日初檢後。日暮不得入城。經夜於檢所近處。而罪人汝出伊等三漢。出付刑銷。夜間脫枷逃走云矣。刑銷部屬等。自臣曺刑推。使之不多日內。跟探捉納後。依律嚴處。亦令兩捕廳。另飭譏詗。而當該初檢官。亦有不飭之罪。請令該府拿問處之。敎以。失囚之律。京外何異。嚴飭當部捕廳。使之限內捉納。萬一愆限。依律勘罪之意。更爲草記。又啓言。因賑廳堂上徐有隣所啓。分付京兆。部隸洞任中。以除草掃雪等事。憑籍犯科之類。詳細査出。移送攸司懲治事命下矣。卽接漢城府移文則以爲。招致該部書員及各契江上任掌査問。則西部孔德里等八里任掌柳春輝等八人及該部書員申鎭弼。前後坊役民丁出役事。皆已自服。竝爲移送云矣。柳春輝申鎭弼等。依律文杖一百放送。敎以。竝刑推一次放送。該吏則杖配。以示嚴法信令之意。
정조 10년 · 강
司直徐有慶疏陳病故。請享官變通。賜例批。
정조 10년 · 강
命濟州渰死人等妻孥顧恤。身役蕩減。
정조 10년 · 목
該牧使尹得逵狀啓以爲。臣營所封橘果進上與方物所載。沙工金貴才船及旌義縣移藿裝載沙工玄道恩高中白。本州私販沙工金永靑等四隻船。致敗偵探之由。已先馳啓矣。 金永靑船隻。漂泊於靈巖郡楸子島。人物艱辛生活。 金貴才玄道恩船隻。終無形跡。其爲渰沒無疑。極甚矜慘。別設一壇於朝天禾北之間。親行慰魂祭。招致渰死人妻孥等。一一慰諭。金貴才船所乘人物四十八人。 玄道恩船所乘人物二十一人等妻孥處。各皮穀一石。依例題給。 高中白船隻。致傷於本州涯月鎭前洋。而人物俱得生還。故依節目監色船格處。分徵出送。至於玄道恩船所載移藿。幷與人物而渰沒大洋。則有蕩減之例矣。請令該廳稟旨分付。敎以。渰死之數。若是夥然。聞甚驚惻。特令該牧使。勿拘常格。妻孥另加顧恤。更令新牧使。浦邊設祭。祭文令道伯撰送。渰死人等。如有身役米布。一幷蕩減。○吏曹啓言。因全羅道幼學薜慶玉等上言。禮曹覆啓。 金德生贈諡。依鄭希登例許施。亦無不可。而大臣收議。該曹之一施一否。必有意見。更令臣曺稟處矣。臣曺之當初覆啓。只請加贈一秩矣。收議批旨。依李判府事金判府事議施行事判下。而至於鄭希登。則非同時一體之事。有不可以一許一否爲說。年代久遠。事蹟寢微。莫重之典。有難輕施。請置之。從之。又啓言。恩津幼學尹德模上言以爲。父幼學思濬。年令八十一。疾病沈綿。近來京外人士。或因上言。得蒙恩資。千里裹足。仰恃孝理之化。乞令該曹。照例推恩云。而限內不爲現身。請置之。從之。
정조 10년 · 강
召見雜科新恩于春塘臺。仍行隸陣。
정조 10년 · 목
醫譯象律。各以其技召試。仍以朝宗門爲銘題。試漢學出身。賜紙筆墨。隸陣。臨罷。命三營入直軍兵。陣于臺下。各陣相攻較勝負。又命別軍職具純。宣傳官李永秀及壯勇衛牌頭統長。各率麾下健卒數十人。屯作四陣。建號令四旗。使之交戰。勝者賞以弓箭。槪欲使年少武臣。閑習軍旅也。
정조 10년 · 강
命總使之憲長仍帶當否。問議于大臣。
정조 10년 · 목
政院啓言。大司憲金思穆引避退待。尙未處置。請呈告人員。幷卽牌招。以爲處置之地。敎曰。故事。御將之帶諫長者。雖有引避遞改之例。至於總使。論以格例。未必應遞。且守廳與總廳等。而守使若除臺職。則亦豈可引避。然文宰總帥。係是罕有之擧。都憲之避嫌。無或爲怪。仍帶當否。問議于大臣以啓。○政院啓言。問議于領議政鄭存謙則以爲。大典通編增條有曰。將臣不得兼兩司長官。此謂臺職當遞也。守總兩營。與三局差異。而入於五營之制。宜無異同云矣。敎以。議于原任大臣。又啓言。問議于原任大臣。則領府事金尙喆。病不收議。判府事徐命善以爲。守總兩營。將在內而軍在外。若當大閱聚軍之時。固當入於五營之制。而不然。則只遙領而已。視諸三營。事面自異。通編所謂將臣。似指三營大將而言。守總兩使之不當渾議。誠如聖敎。雖以守禦使言之。除拜之人。多在正二品以上。故兩司長官。罕有兼帶者。臣雖不能指的仰對。而在前必有可據之例。總戎使之以此旁照。恐無可疑云。領敦寧洪樂性病不收議。 判府事李福源以爲。將臣之不得兼兩司長官。蓋以兩職之皆至重至要。不可兼行也。守總兩帥。雖與三營有間。出而鍊兵。入或留營。謂非將臣。亦不可得。臺廳非佩符之地。營門無戴豸之義。故例未詳如何。而事體終有掣礙云。 判府事金熤以爲。凡官職之不相兼者。或以職務之相妨也。或以體例之相礙也。職務無相妨。體例無相礙。則恐不必不可相兼。而將臣之不得兼兩司長官。載在通編。則是或以臺銜之重。絕異於尋常官職。故爲將任者。它職則可兼。而臺銜則不可兼耶。其於守總兩營。名雖將任。而任之重務之劇。視諸訓禁御三營。不啻有間。似不可與三營而一例之矣。第臣未知在前已例之果如何。則事係官方。不敢臆對云矣。敎以。從多議施行。
정조 10년 · 강
命吏曹參議李集斗。付過放送。
정조 10년 · 강
兵曹判書鄭昌聖上疏辭職。司直鄭好仁疏陳拘忌。請享官變通。竝賜例批。
정조 10년 · 강
命海西加分。依狀請施行。
정조 10년 · 목
黃海監司嚴思晩狀啓以爲。本道昨年穡事。勿論峽沿。俱未免歉。東作方殷。農糧種子。只以排巡之還。萬無拮据之策。道內會付留庫各穀中。限三萬石特許加分。以爲酌量分排。及時種糧之地。敎以。依狀請施行。
정조 10년 · 강
賑恤廳。進京外掩瘗總數物力及各部看役官員以下別單
정조 10년 · 강
遣承旨。詣 宗廟 景慕宮。奉審摘奸。
정조 10년 · 강
召見都承旨于誠正閣。
정조 10년 · 목
承旨李敬養啓言。臣以前任慈山事。有仰達者矣。慈母山城。在於關西咽喉之地。儼成一路之關防。其在綢繆之道。宜有固圉之策。三和防營。雖爲海道之瞭望。至於本府。則陸路控制。尤係要衝。若於本府。又設防營。與三和爲海陸猗角之勢。則實合備禦之方。請下詢廟堂處之。敎以。無論從施與否。係是關防事。第令廟堂稟處。又啓言。近來㿀疹。遍熾京外。而氓俗雖雖。未諳當劑。在朝家軫念之道。宜有濟活之策。臣意則令典醫監惠民署。講究相當之藥方。頒示諸道似好矣。敎以卿之所奏。政合予意。以此意出擧條。令廟堂商確稟處。又啓言。堂下守令。毋得乘轎。法意甚重。而近來紀綱解弛。雖以西路守令言之。堂下文蔭。輒乘有屋之轎。武弁守宰。或有濫乘下裝者。殊極可駭。臣以爲。申明舊典。嚴飭諸道。如有犯禁者。隨現重繩似好矣。敎以。聞甚可駭。更令嚴飭。至於武倅事。尤極駭然。令新道伯各別察飭。首犯者先卽狀聞。以爲懲一之地。又啓言。還穀之弊。西路最鉅。山郡則穀多民少。每有虛逋之患。沿邑則逐年發賣。漸至空匱之境。臣意就還穀原簿。或爲移轉。或可厘正。以爲裒多益寡之政似好。請令廟堂稟處。敎以稔聞此弊。而一戶所收。間有數十石之多云。此等處不可無厘弊之擧。亦令廟堂。從長稟處。○承旨趙時偉啓言。近來閭巷。疹疫漸熾。尋醫製藥之人。或於夜中。往來街路。而輒爲巡邏所捉。治療之方。未免遲滯云。此甚可悶。臣意則巡邏校卒輩。如逢邀醫買藥之類。跟往醫家。偕至藥肆。明知眞的。則勿爲執捉。恐合事宜。從之。
정조 10년 · 강
命時囚。今日內照律。
정조 10년 · 목
敎曰。時囚皆令今日內草記照律。趙濟魯亦以草記照律。令次堂擧行。○政院以禁府時囚照律。屢度催促。尙不擧行。請當該堂上推考。敎以。時囚照律事。朝前有下敎。而更漏已下。尙不草記。該府事極爲駭然。當該堂上幷罷職。今日政擬入。待下批牌招擧行。
정조 10년 · 강
以申大升爲承旨。 前望也。
정조 10년 · 강
命兩西道伯。失火民人各別顧助。期於奠接。
정조 10년 · 목
敎曰。日前見箕伯狀聞。龜城失火處。多是公廨待査啓後。欲爲處分矣。昨見海伯狀本。 位羅鎭失火。至於六十餘戶之多。今又見箕佰狀本。德川失火。又過數十戶。兩西火災。如是迭發。誠爲可悶。令諸道伯。原恤典外。各別顧助。斫給材木。斯速結構尊接。俾無方農失所之弊。待安頓形止狀聞事。下諭兩道監司。
정조 10년 · 목
以啓下公事還入事也。
정조 10년 · 강
命前直閣鄭大容仍任。
정조 10년 · 목
敎曰。今日政官事。萬萬駭然。夜漏已近四鼓。禁堂數三望箇。尙不擬入。當該吏曹堂上。從重推考。禁府堂上前望單子入之。
정조 10년 · 강
以金華鎭爲判義禁。李在簡爲知義禁。沈豊之爲同義禁。前望也。
정조 10년 · 목
以朴天衡爲大司諫。尹載命爲持平。吳泰賢爲校理。 尹羽烈爲副校理。李勉兢爲兼弼善。李亨達爲禮曹參判。權濟應爲沔川郡守。 申大升爲大司成。○再政。以沈豊之爲兵曹參判。申大升邊得讓爲同義禁。金頤柱爲刑曹參判。
정조 10년 · 강
配西部書員申鎭弼于中和府。
정조 10년 · 목
刑曹啓言。各契任掌柳春輝等。嚴刑放送。西部書員申鎭弼。中和府定配。
정조 10년 · 강
董役 陵官以下。施賞有差。
정조 10년 · 목
禮曹啓言。卽接 健元陵令 惠陵參奉 元陵別檢所報。則七 陵龍脈冷井峴上葛麻峴下葛麻峴補土處。今月十二日卯時始役。同月十四日申時畢役云矣。敎以。役處極甚浩大。而土石莎草。預先運置數千名役軍。皆以 陵軍。從便使用。工役三日內告完。此皆 陵官竭誠董役之致。令李敦源。別檢金履成。參奉李祉源。竝陞敍。 參奉李鍾淑半熟馬一匹賜給。領役將校二人。各給內下筒介一部。局內 陵軍。則使役日子冣多。竝與保卒赴役云。然則渠輩可謂疊役。宜有酬勞之擧。令惠廳各給米斗後草記。○工曹判書李文源啓言。奉審東七 陵。則 徽陵 崇陵兩陵丁字閣。窓戶間多罅隙。從便修補不過一時之役分付該曹端午　祭享罷後。卽爲擧行爲宜。從之。敎以。門板則朴排時。從便移置齊室爲之。不必別爲告由。以此分付該曹。又啓言。 陵軍頒賞米。自京受去之際。爲弊不少。 楊州東倉米換給似好。從之。
정조 10년 · 강
遞判義禁金華鎭。知義禁李在簡。同義禁沈豊之。
정조 10년 · 목
聞有衆所共知實故故也。
정조 10년 · 강
有政。吏曹判書李命植。參議李集斗進。
정조 10년 · 목
以沈豊之爲吏曹參判金魯鎭爲刑曹判書。 尹蓍東爲工曹參判。 李時秀爲禮曹參議。 鄭尙渟爲判義禁。洪良浩爲知義禁。 李度默爲同義禁。 兪彥鎬爲同經筵。徐龍輔爲大司成。
정조 10년 · 강
命昨日兵曹參判望箇勿施。
정조 10년 · 목
都承旨李敬養啓言。昨日禁府時囚照律草記時。同義禁蔡弘履初不參坐。而混入於罷職現告中。誤爲捧納。臣實惶恐。而旣不同參。宜有分揀。昨日政。 兵曹參判同義禁差代升筒。請勿施。從之。
정조 10년 · 강
遞承旨李敬養申大升趙時偉洪仁浩。以金尙集李時秀李謙煥李復永代之。前望也。
정조 10년 · 강
遞大司成徐龍輔。以李集斗代之前望也。
정조 10년 · 목
龍輔牌不進。敎以。聞有實恙許遞。前望單子人之。待下批牌招。使之入泮。整飭儒生。待明朝參班。如是申飭之後。若不濟濟。當該大司成難免罪責。以此嚴飭。
정조 10년 · 목
義禁府啓言。罪人李周鳳笞五十收贖。解見任別敍。卞璞杖八十收贖。奪告身三等。許近杖一百收贖。告身盡行追奪。竝放送。柳鎭琡杖一百收贖。告身盡行追奪。淸州雙樹驛徒三年定配。從之。敎以。如有功議。各減一等。軍任受賂之許近。罪止奪告身。行船後時之柳鎭琡。勘以徒三年擬律。未知其稱當。卿等推考。兩囚更爲照律草記。又啓言。因趙濟魯原情。有東間重囚之供。反不若禁推時囚之爰辭。如是之際。徒損國綱。嚴問與否不在於囚間之東西。此囚移囚西間。此供辭豈可判下。待明朝更爲捧供以入之命矣。濟魯更招以爲。昨日供辭。全無兢畏。惟事粧撰。只以不敢聞等語。泛然爲說。假使難安之情地。眞如所供。承宣徑出之疏。不過是字句間礙逼。則旣非彈劾之比。一身去就。惟在自己之斟量。何待內閣之往復乎。卽此兩語。可見窘遁破綻之情狀。而終不直陳。致有更捧口招之命。今雖萬被誅戮。實所甘心。不參講射。只以承宣之疏語。作爲難安之情勢。莫非矣身死期將迫。自陷於難貰之科。至於逐條仰對事。實是人臣所不敢一刻承聞者。抑塞崩迫。罔知爲辭云矣。所當請刑。而曾經侍從。請上裁。敎以。爲先議處。又啓言。親臨課試。義係往役。促敎屢下。終始違拒。揆其情迹。必以疏本退却。未承批旨。作爲引義之欛柄。肆然爲決去就之計。人臣分義。萬萬無嚴。請以此照律。從之。敎以。亦以草記照律。○該府以制書有違及詐不以實擬律。以律名不襯。使之改擬。又以制書有違及有所規避。二罪俱發。從重論。請濟魯杖一百。罪加二等。杖七十收贖。告身盡行追奪。忠淸道連山縣平川驛。徒一年半定配。敎以。無論擬律當否。如有功議。各減一等。
정조 10년 · 강
御宣政殿。行日次儒生殿講。試官判府事徐命善。副司直徐有隣尹承烈朴天行尹行元。司書徐美修副司直宋民載。
정조 10년 · 목
具翼善冠袞龍袍陞座。試官以下入庭行禮訖。以次進講。幼學洪仁榮許鏶李羲甲竝通。命依通編所載給分。略粗以下。俱不成樣。竝命勿論。○兵曹判書鄭昌聖啓言。近來輪行之症。無家無之。侍衛之職。皆稱有頉。別雲劍總管之望。絕無可擬者。此後殿座時。前期受點。出住他所。盡心淸齋。又或已經者。不必以未踰朔爲拘。一宿淸齋之意。申飭爲宜。從之。又啓言。本曹參判蔡弘履。仍任擧條。姑未啓下。參議李亨元。聞有實故。正郞李翼晉。佐郞柳文養。亦有頉。佐郞金煕采。未肅拜。敢此仰達。敎以。金煕采改差。與正郞未差之代。令該曹口傳差出。
정조 10년 · 강
有政。吏曹判書李命植進。
정조 10년 · 목
以徐鼎修爲吏曹參議。尹承烈爲禮曹參判。尹行元爲禮曹參議。
정조 10년 · 강
命旌義縣敗舡移藿蕩減。
정조 10년 · 목
因濟州牧使尹得逵狀啓。三舡移藿五千五百五十四束。零致敗大洋。諸令該廳稟處。○賑恤廳啓言。論以法例。自在蕩減中。從之。
정조 10년 · 강
御誠正閣。行專經文臣居不人殿講。
정조 10년 · 목
命藝文提學及入直閣臣。入侍開講。成均館典籍馬思人粗居首。敎曰。能講人。皆令今日替直。
정조 10년 · 강
罷總戎使金思穆職。以李邦一代之。備薦也。
정조 10년 · 목
敎曰。以此人授此任。予意夫豈偶爾。此家以胏腑之親兼翊戴之勳而不薫染無適莫謹守拙規至今獨得全保。古所謂戚里之賢。國家之福云者。政爲此家準備。若使爲其家子孫者。一毫有踰防越範之事。則奚但負國。是誠負先。寧忍爲是。寧忍爲是。昨年新除後筵敎。特先事之過慮。伊後擧措。已多實其事之慮矣。卽於更漏將下之時。聞有該廳千總望筒。取以見之。一見自不覺瞠眼。此人亦容此等手段乎。設欲售此伎倆。差待叨銓時試之。尙未晩也。大抵幺麼將官一窠之純擬駁擬。何關於調停之治規。而以此人論此事。心跡已綻。其負國負先之罪。百倍甚於淸顯之一望三通。況許多戚畹。餘者只是此一家。而又不欲小心消受。放浪至此。以予念舊家必欲全保之意。豈可以事小而忽之。立視其畢竟顚沛乎。所坐雖微。其漸不可長。總戎使金思穆。亟施罷職之典。其代卽爲擬薦。待下批牌招。傳授密符及敎諭書。
정조 10년 · 목
該府以趙濟魯議減一等。徒一年定配啓。敎以。旣有功議。各減一等之命。只書議減。不言功減前所未聞之擧。後弊所在。關係不少。此草記勿施。其委折。該房査問以啓。又以李周鳳功減一等。笞四十收贖。付過還職。卞璞功減一等。杖七十收贖。奪告身二等放。許★(氵+近)功減一等。減徒加杖一百收贖。告身盡行追奪。柳鎭琡功減一等。杖九十收贖。告身盡行追奪。淸州牧雙樹驛。徒二年半定配。趙濟魯功議各減一等。減徒加杖一百收贖。告身盡行追奪啓。從之。○御營廳啓言。武藝別監扈英哲。因其私事。稱以白活。乘醉到門。語多駭妄。不可不從重勘罪。而係是掖隸。何以爲之。敎以。前後飭禁果何如。而渠輩猶不知畏。又復干冒。究厥罪狀。萬萬痛駭。旣聞之後。不可尋常處之。令訓將嚴棍捧招草記。更當別樣懲治。以此知悉。○刑曹啓言。衛將所使令金世得。莫重內試放時。弄奸情節。遲晩納招。請依本律。梁山郡充軍定配。敎以。渠之同情用奸與否。更爲取招以聞。待判下發配。又啓言。殺獄逃躱罪人朴汝出。其子枚蕃。自捕廳移來。罪人龍石。自本曹已爲捉得。竝牢囚以待會推。而當初見失之刑鎖部屬等。請竝考律勘處。從之。
정조 10년 · 강
咸鏡監司鄭民始。以有旨祗受形止馳聞。
정조 10년 · 목
狀啓略曰。臣於到任之後。一邊採探。一邊推覈。而許多干連之類。一竝推捉。則不無繹騷之端。只就其中不得不究問者。次第盤覈。今始略有端緖。而首倡數人。春初移徒他處。今方另加跟捕。始未捉得。自致遲滞。極爲惶悶。待究竟陳聞計料。端川甲山三水三邑民情。不無疑懼之患。聖敎洞察僻遠。特下誕敷之敎。俾爲消釋之道。謹以有旨內辭意。別關知委。使之直諺翻謄。布告聖諭。使大小民人。咸知聖上慰推懷保之德意。緣由馳啓。
정조 10년 · 강
御宣政殿。行武臣專經講。試官領議政鄭存謙。兵曹判書鄭昌聖。副司直徐有大。輔德尹尙東。副護軍李仁秀。同僕寺正尹㬦。副修撰李羽晉。
정조 10년 · 목
具翼善冠袞龍袍陞座。試官以下入庭行禮訖。以次進講。守禦把總具毅和通居首。兒馬一匹賜給。敎曰。訓鍊副正李昌會拿處。又敎曰。講員尹頤東。筵席擧措。萬萬駭妄。本職爲先汰去。令該府拿問處之。又敎曰。入侍注書。事過後竝禁推。又敎曰。居不人。依專經文臣例。能誦後替直。○禁府以李昌會囚單子啓。敎以。分揀放送。○政院以假注書李儒修金祖淳李宗烈禁推傳旨啓。敎以。生疏所致。今番則分揀。後勿如是之意。招致院中。嚴飭分付。○兵曹啓言。不通人。闕內各廳原入直外。使之別省記入直。各司官員各營將官。則亦爲本司本營別省記入直。敎以。以元入直修正省記。而數外則以別省記爲之。各營將官及闕外各司官員。準此擧行。能誦後本曹草記。待批下。使之替直。此後專經講不通人。若有罰直之命。依此下敎。定式旅行。
정조 10년 · 강
命忠州三件事。依備局回啓施行。
정조 10년 · 목
備邊司啓言。因司饔主簿李義綱所懷。忠州三件事。有査問本道之命矣。卽見忠淸監司金光默所報。則枚擧該牧牒呈以爲。城堞事。事力難支。猝難遽議。軍餉事。昔之一萬八千餘石。今爲九百餘石。此後毋論本道與他道。竝勿移送。則年年增耗。自可漸增。常賑租作米移錄。曾有筵稟行會。量宜換作。實合便宜。舡弊事。本州戶米。每結三斗收捧者。歲爲二千石。其中八百餘石。屬于均廳。一百六十餘石。歸于鎭營。如得折半還屬。以添舡價。則舡弊自可矯捄。而且本州大同上納中六七百石。自惠廳年年移劃於三軍門及地部。使之直納。故雜費倍蓰。自今全數納於均廳。則亦足爲一助云矣。城堞修補事。重修便同新築。時屈擧驘。不可不念。今姑置之。餉穀積峙事。此後移轉一款。切勿擧論。常賑租作米添餉事。才因本道狀聞。有數千石作米。爲先使之照數移錄。仍令道臣。酌量多寡。論理狀請後。更許作米。以爲漸次添餉之地。舡弊事。舡運浮價。自是通行之規。而本州旣以斂民爲難。則今無可論。所謂賑廳米八百餘石。雖曰出自民結。本州均廳一般公用。折半推移。其勢末由。置之。戶曹軍門納之自惠廳捧給事。直爲劃送。其來已久。不可遽然變通。其弊旣在濫捧。請分付該曹及各營門。痛加禁斷。從之。
정조 10년 · 강
命平山撥站失火民人。各別顧助。
정조 10년 · 목
黃海監司嚴思晚。以平山府安城面大路邊炭幕二十戶失火啓。敎以。本府纔有葱秀站之火。又有安城面二十戶之被燒。方農失所。極爲矜悶。嚴飭道伯。原恤典外。別樣顧助。聞是孔道撥村。斫給材木。斯速奠接。形止狀聞事回諭。
정조 10년 · 강
遞吏曹參議徐鼎修前參議李集斗仍任
정조 10년 · 강
有政。吏曹判書李命植。 參議李集斗進。
정조 10년 · 목
以申大升爲大司憲。徐鼎修爲大司成。金履素爲知敦寧。○敎曰。大司憲聞有實故。大司成在外。元望筒勿施。以在京無故人差出。竝待下批牌招察任。
정조 10년 · 강
命專經文臣居不人等替直。
정조 10년 · 목
禮曹以文臣居不人等能誦啓。敎以。竝令替直。其中朴蓍壽。明日待令。
정조 10년 · 강
詣園所行酌獻禮。仍詣東 關王廟。行展拜禮。還宮。
정조 10년 · 목
具黲袍詣版位行。禮如儀執禮鄭大容。大祝李崑秀。訖。還入齋室。改具戎服。敎曰。本 宮守僕。 宗廟事知守僕等。依例施貴。○敎曰。自 園洞口。至興仁之門外。捧上言。乘輿出遞馬所。降輿乘馬。敎曰。東 關王廟當歷拜。百官路上留駐。大臣入參。詣 關王廟行再拜禮。時原任大臣分東西行禮。以軍樂行吹打禮畢。仍奉審兩廡 碑閣。敎曰。本 廟歷臨。立碑後初行之擧。  廟司邊將除授。守僕帖加成給。南 廟一體擧行。○敎曰。俄聞卿路左柢迎。以遞馬所入侍事。使史官傳諭矣。今聞以情勢不爲膺命云。極爲過矣。雖至日暮。見卿然後還宮。此意更令承旨。傳諭于金判府事。召見金判府事于乘馬所。由館峴弘化門。至明政門外下馬。乘輿由貳極門還內。
정조 10년 · 강
以金啓洛李勉兢爲校理。申馥沈晉賢爲副校理。成種仁李書九爲修撰。洪義浩爲副修撰。金熙朝爲掌令。鄭萬始爲執義。韓商新爲持平。姜世綸鄭東觀爲正言。前望也。
정조 10년 · 강
命前大司憲吳載純。前大司諫鄭存中。給牒敍用。
정조 10년 · 목
所坐雖關後弊。飭已施矣。故有是命。
정조 10년 · 강
召見大臣及備局有司堂上惠堂于誠正閣。
정조 10년 · 목
領議政鄭存謙啓言。節使回便齎來咨文中。有賜物及使臣參宴事。不可無答。以前頭使行別伸謝悃之意。令文任各撰一咨。正書安寶。定禁軍下送于灣府。使之傳給鳳城將。以爲轉致北京之地。允之。又啓言。吏曹判書金履素連事違召。請從重推考。從之。
정조 10년 · 강
遞吏曹參判李敬養。以沈豊之代之。前望也。